На такім прыкладзе высокіх адносін гадаваўся і малодшы сын Песняра – Міхась Міцкевіч. Па жыцці ён абраў шлях навукоўца, спецыяліста ў галіне апрацоўкі металаў, дасягнуўшы на гэтай ніве значных поспехаў – доктар тэхнічных навук, Лаўрэат Дзяржаўнай прэміі БССР, аўтар звыш 20 вынаходніцтваў. Разам з тым Міхась Канстанцінавіч вядомы і як аўтар шматлікіх вершаў, эсэ, як таленавіты чытальнік літаратурных твораў, а таксама як нястомны збіральнік і прапагандыст творчасці народнага паэта – свайго бацькі. Па сённяшні дзень сын пісьменніка вядзе дастаткова актыўную дзейнасць, выступае на літаратурных вечарах і сустрэчах з успамінамі пра Якуба Коласа, пра тагачаснае культурнае і навуковае жыццё.